የኢትዮጵያ ንግድ ባንክ በሩብ ዓመቱ አራት ቢሊዮን ብር አተረፍኩ አለ
በበጀት ዓመቱ ሩብ ዓመት ጠቅላላ ሀብቱ 397.7 ቢሊዮን ብር መድረሱን የገለጸው የኢትዮጵያ ንግድ ባንክ፣ ከታክስ በፊት አራት ቢሊዮን ብር ትርፍ ማግኘቱን አስታወቀ፡፡ባንኩ ሪፖርቱ እ.ኤ.አ. ከጁላይ 1 ቀን 2016 እስከ ሴፕቴምበር 30 ቀን 2016 ድረስ የሩብ ዓመቱን የሥራ አፈጻጸም የሚዳስስ መሆኑን ገልጾ፣ እ.ኤ.አ. እስከ ኖቬምበር 18 ቀን 2016 ድረስ 1.2 ቢሊዮን ዶላር መሰብሰብ መቻሉን ጠቁሟል፡፡ ከወጪ ንግድ 209.1 ሚሊዮን ዶላር ማግኘቱንና በውጭ ከሚኖሩ ኢትዮጵያውያንና ትውልደ ኢትዮጵያውያን ወደ አገር ውስጥ ከተላከ የሐዋላ ገንዘብ 991.1 ሚሊዮን ዶላር ማግኘቱን አክሏል፡፡የኢትዮጵያ ንግድ ባንክ በሩብ ዓመቱ በብድርና በቦንድ ሽያጭ 17.7 ቢሊዮን ብር ለተለያዩ ፕሮጀክቶች አቅርቦ 12 ቢሊዮን ብር ተመላሽ ማድረጉን ገልጿል፡፡ባንኩ በሩብ ዓመቱ ዋና ዋና ግቦችን ከማሳካት አኳያ ሰፊ ሥራዎችን ማከናወኑን አስታውቆ፣ ያገኘው ውጤት ለቀሪው በጀት ዓመት ዕቅድ አበረታች መሆኑን ጠቁሟል፡፡ በሩብ ዓመቱ 14 አዳዲስ ቅርንጫፎችን በመክፈቱ ምክንያትም የቅርንጫፎቹን ብዛት 1,151 ማድረሱን የገለጸው የኢትዮጵያ ንግድ ባንክ፣ የደንበኞቹም ቁጥር 13.9 ሚሊዮን መድረሱን አስታውቋል፡፡ 59 ቅርንጫፎቹን በመረጃ መረብ (ቲ-24 ኮር ባንኪንግ ሶሉዩሺንስ) ማገናኘቱንና በአጠቃላይ 1,115 ቅርንጫፎቹ በመረጃ መረብ መገናኘታቸውን ገልጿል፡፡የፖስ ማሽኖችን ቁጥር 6.092 ማድረሱንና የኤቲኤም አገልግሎቱን ወደ 1,065 ማድረሱን ጠቁሟል፡፡ 270,685 የባንክ ካርዶችን ለደንበኞቹ ማሠራጨቱንና የሞባይል ባንኪንግ ተጠቃሚዎቹ 883,554 መድረሳቸውን ገልጿል፡፡ የኢንተርኔት ባንኪንግ ተጠቃሚዎችን ደግሞ 17,815 ለማድረስ መቻሉን በሩብ ዓመቱ ሪፖርት አስታውቋል፡፡